กองทุนการออมแห่งชาติ ร่วมกับการเคหะแห่งชาติ มอบสิทธิประโยชน์แก่ประชาชนผู้ที่ไม่มีสวัสดิการจากรัฐ ได้มีเงินออม
กองทุนการออมแห่งชาติ ร่วมกับการเคหะแห่งชาติ มอบสิทธิประโยชน์แก่ประชาชนผู้ที่ไม่มีสวัสดิการจากรัฐ ได้มีเงินออม  นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า กอช. ร่วมกับการเคหะแห่งชาติ มอบสิทธิประโยชน์แก่ประชาชนผู้ที่ไม่มีสวัสดิการใดๆ จากรัฐ ได้มีเงินออมเพื่อให้มีเงินใช้เพียงพอกับการดำรงชีวิตในยามชราภาพ สำหรับประชาชนที่อาศัยอยู่ในโครงการการเคหะแห่งชาติ เมื่อสมัครสมาชิก กอช. เริ่มต้นเงินออม 50 บาท สูงสุด 13,200 บาทต่อปี จะได้รับเงินเพิ่มและรับส่วนลดในการเป็นสมาชิก 4 ต่อ ประกอบด้วย ต่อที่ 1  ได้รับเงินสมทบในแต่ละปีตามช่วงอายุของสมาชิก โดยช่วงอายุ 15 - 30 ปี รัฐสมทบให้ร้อยละ 50 ของเงินออมแต่ละครั้ง รวมกันทั้งปีไม่เกิน 600 บาท ช่วงอายุมากกว่า 30 – 50 ปี รัฐสมทบให้ร้อยละ 80 ของเงินออมแต่ละครั้ง รวมกันทั้งปีไม่เกิน 960 บาท ช่วงอายุมากว่า 50 – 60 ปี รัฐสมทบให้ร้อยละ 100 ของเงินออมแต่ละครั้ง รวมกันทั้งปีไม่เกิน 1,200 บาท ต่อที่ 2 ผลประโยชน์ของเงินออมสะสม และเงินสมทบที่นำไปลงทุน ต่อที่ 3 ลดหย่อนภาษีได้เต็มจำนวนเงินออมสะสม และต่อที่ 4 รับส่วนลดสำหรับที่อยู่อาศัยในโครงการของการเคหะแห่งชาติในอัตราร้อยละ 5 ของค่าเช่า/เช่าซื้อตามสัญญารายเดือนสมาชิก กอช. ไม่ต้องกังวลต่อการส่งเงินออมสะสมต่อเนื่อง เพราะ กอช. เป็นการออมภาคสมัครใจ ออมเงินเมื่อพร้อม โดยสิทธิในการเป็นสมาชิกยังคงอยู่ สำหรับผู้ที่สนใจจะสมัครสมาชิก กอช. ต้องมีอายุ 15 – 60 ปี เป็นแรงงานนอกระบบ และต้องไม่มีสวัสดิการใดๆ จากรัฐ อาทิ นักเรียน นิสิตและนักศึกษา พ่อค้าแม่ค้า ชาวไร่ชาวนา ผู้ขับรถรับจ้างทั่วไปและผู้ประกอบอาชีพอิสระ เป็นต้น